Унагъуэ нэхъыфIхэм я жьэгухэр илъэсищэ бжыгъэкIэ иреблэ!
Ди газетым зэрытетащи, бадзэуэгъуэм и 8-м республикэм и къалащхьэмрэ районхэмрэ щагъэлъэпIащ Унагъуэм, лъагъуныгъэм, зэхуэпэжыным и урысейпсо махуэр.
Унагъуэ быдэхэр Налшык щагъэлъапIэ. Махуэшхуэм ирихьэлIэу, Налшык къалэ администрацэм и Iэтащхьэм и къалэнхэр зыгъэзащIэ Кладько Игорь «Лъагъуныгъэмрэ зэхуэпэжынымрэ папщIэ» медалыр иритащ илъэс 25-м щIигъуауэ зэдэпсэу зэщхьэгъусибгъум. Унагъуэ быдэ зэраухуам, щIэблэфI зэрагъэсам папщIэ ахэр республикэм исхэм къацIыхуащ.
Апхуэдэ медаль зыхуагъэфэщахэм ящыщщ илъэс 35-рэ хъуауэ и щхьэгъусэ Людмилэ бгъэдэс, КъБР-м щIыхь зиIэ и артист Темыркъан Петр, зэрызэдэпсэурэ илъэс 60 зэрырикъур зыгъэлъэпIахэу Занкишиевхэ Кёккёзрэ Зоерэ, Налшык къалэ администрацэм ЕгъэджэныгъэмкIэ и департаментым и унафэщIым и къуэдзэ Борчаев Чэмалрэ и щхьэгъусэ ФатIимэрэ, нэгъуэщIхэри.
Ахэр ягъэлъэпIа нэужь, Налшык ХьэтIохъущокъуэм хадэм щыхузэхаша гуфIэгъуэ концертым ирагъэблагъащ.
Лэскэн щIыналъэ администрацэм и Iэтащхьэ Кебеков Валерэ «Лъагъуныгъэмрэ зэхуэпэжынымрэ папщIэ» медалыр щапхъэ зытрахыу къалъыта унагъуитхум тыгъэ яхуищIа нэужь, зэщхьэгъусэхэм захуигъэзащ:
— Сабий творчествэмкIэ центрхэр, школхэр, спортзалхэр дыухуэ пэтми, сабийр зеиншэхэм адэ-анэ, унагъуэ ягъуэтмэщ насыпыфIэ щыхъунур. Фи унагъуэхэм я жьэгу мафIэр зэхэвмыгъэкIыжу зэрыфхъумэм папщIэ Тхьэм фигъэп- сэу.
НэхъыфIу мы гъэм къалъыта унагъуэхэм ящыщщ арщыдандэс Сэбаншыхэ Хьэзрэталийрэ Светланэрэ, Хьэтуей щыщ Мэшыкъуэхэ Аслъэнбийрэ Еленэрэ, Ташлы-Тала дэс Гузиевхэ ТIэхьиррэ Разиятрэ, Анзорей щыпсэу Мэкъей СулътIанрэ Светланэрэ, Лэскэн ЕтIуанэ къыдэкIахэу Гелоевхэ Зауррэ Ранетэрэ. Медалыр зыхуагъэфэща мы зэщхьэгъусэхэр я IэщIагъэкIэ, къащIэхъуа бын бжыгъэкIэ, зэрызэдэпсэурэ зэрыхъу илъэсхэр зэхуэмыдэми, унагъуэр псом я щхьэу къызэралъытэм, зэщхьэгъусэхэм яку пщIэрэ нэмысрэ зэрилъым зэкъуегъэувэ.
Бахъсэн районым щагъэлъэпIа зэщхьэгъусэхэр. Лэскэн щIыналъэм щагъэлъэпIахэм хъуэхъу куэд хужаIащ, концерт гукъинэж ирагъэплъащ.
Бахъсэн районми щагъэпэжащ зэрызэдэпсэурэ илъэс 35-м щыщIэдзауэ 70-м нэблэгъа унагъуэ зыбжанэ. Апхуэдэхэщ, Кыщпэк щыщ Елъыхъухэ, ислъэмейдэс Хъурзокъуэхэ, Жанхъуэтекъуэ къыдэкIа Соттаевхэ, Куба щыщ ДыщэкIхэ, Бахъсэненкэ щыпсэу Къетыкъуэхэ я унагъуэхэр. Абыхэм я гуфIэгъуэр даIэтащ «Кавказ», «Нур» ансамблхэм, щIыпIэм ис къэфакIуэ, уэрэджыIакIуэ ныбжьыщIэхэм.
ГуфIэгъуэ зэхыхьэм ирагъэблэгъахэмрэ зыкърезыгъэхьэлIахэмрэ «Петррэ Феврониерэ» фильмым ирагъэплъащ. Къыхэгъэщыпхъэщ, абы хэт лIыхъужьхэм я образыр пэж дыдэу гъащIэм щыпсэуа Петррэ Феврониерэ къызэрытращIыкIар, а тIум яку дэлъа лъагъуныгъэмрэ зэрызэхуэпэжамрэ хъыбарыр къызэрытехъукIар.
Шэджэм район администрацэм и Iэтащхьэм и къуэдзэ Iэрыпщ Жаннэ щIыналъэм ис унагъуэ нэхъыфIхэм «Лъагъуныгъэмрэ зэхуэпэжынымрэ папщIэ» медалымрэ саугъэтхэмрэ яритащ. Район администрацэм и Iэтащхьэ Бакъ Руслан и цIэкIэ ар зэщхьэгъусэхэу Щоджэнхэ Мухьэмэдрэ Светланэрэ, Алишановхэ АлисулътIанрэ Полинэрэ, Махараевхэ Мажиррэ Любоврэ, Къарэмырзэхэ Хьэсэнрэ Джульеттэрэ, Хьэшырхэ Валерэрэ Лидэрэ ехъуэхъуащ.
ЯгъэлъапIэ унагъуэхэм Iэнэ берычэт къыхуащтащ. Абыхэм я нэгу зрагъэужьащ «Шэджэм псыкъелъэхэр» цIыхубэ ансамблым и уэрэджыIакIуэхэмрэ районым ис артистхэмрэ.
«Лъагъуныгъэмрэ зэхуэпэжынымрэ» жылагъуэ дамыгъэр Тэрч щIыналъэ администрацэм и Iэтащхьэм и къуэдзэ КIэрэф Мурадин унагъуитхум яритыжащ. Апхуэдэхэщ Даниловхэ Иванрэ Антонинэрэ (Тэрч къалэ), Дэжыгхэ ФIыцIэрэ Розэрэ (Арыкъ къуажэ), Семэнхэ Хьэзрэтрэ Нинэрэ (Терекскэ), Хьэмыкъуэхэ Уэджидрэ ХьэIишэтрэ (Дей).
КъыжыIапхъэщ, Данилов зэщхьэгъусэхэр зэрызэдэпсэурэ илъэс 61-рэ мы гъэм зэрырикъур зэрагъэлъэпIар, лIыгъэрэ хахуагъэрэ зэрызэрихьам папщIэ Иван Хэку зауэшхуэ орденым и етIуанэ нагъыщэмрэ медалрэ къызэрыхуагъэфэщар. КъищынэмыщIауэ, мы зэщхьэгъусэхэр Тэрч налмэс Iэмэпсымэ заводым илъэс 40-м щIигъукIэ щызэдэлэжьащ. Абыхэм бынитI, къуэрылъху-пхъурылъхуу 8, абыхэм я быныжу 7 къащIэхъуащ. Зэрызэдэпсэурэ илъэс 60 зэрыхъур нэгъабэ зыгъэлъэпIа Дэжыг зэщхьэгъусэхэм бынитху зэдапIащ, гъуэгу захуэ трагъэуващ. Семэнхэ Хьэзрэтрэ Нинэрэ я бынихыр хьэл-щэныфIэу ягъэсащ, Киштиков зэщхьэгъусэхэр зэрызэдэпсэурэ мы гъэм илъэс 25-рэ зэрырикъур ягъэлъэпIащ. Адыгэ хабзэм щIэблэр щыщIапIыкI унагъуэм и щапхъэу къалъытащ Хьэмыкъуэхэ Уэджидрэ ХьэIишэтрэ я жьэгур.
Унагъуэм, лъагъуныгъэм, зэхуэпэжыным и махуэр Май районми щIэщыгъуэу икIи гукъинэжущагъэлъэпIащ. ЩIыналъэм и ЩэнхабзэмкIэ унэм и лэжьакIуэхэм къызэрагъэпэща «мэрем пшыхьым» цIыкIуи ини зэхуишэсащ. Ахэр концерт дахэ ирагъэплъащ. Фильмхэмрэ уэрэдхэмрэ фIыуэ зылъагъухэм папщIэ вик-торинэмрэ лотереемрэ хэтащ, зэщхьэгъусэхэм папщIэ зэпеуэ гъэщIэгъуэнхэр зэхашащ. ГуфIэгъуэ зэхыхьэм кърихьэлIахэм я нэгу зрагъэужьащ «Максимум», «Хорошие девчата», «Феникс» уэрэджыIакIуэ, къэфакIуэ ансамблхэм.
БЖЬЫХЭЛI Розэ.
